ตามคาด! “ยูฟ่า” เคาะ “ยูโร 2020” เลื่อนเตะกลางปีหน้า หนี “โควิด-19”
ตามคาด! “ยูฟ่า” เคาะ “ยูโร 2020” เลื่อนเตะกลางปีหน้า หนี “โควิด-19” 
ตามคาด! “ยูฟ่า” เคาะ “ยูโร 2020” เลื่อนเตะกลางปีหน้า หนี “โควิด-19”
18 มี.ค. 2563

สหพันธ์ฟุตบอลยุโรป หรือยูฟ่า (UEFA) มีมติเลื่อนการแข่งขันฟุตบอลชิงแชมป์แห่งชาติยุโรป หรือ ยูโร 2020 (EURO 2020) ออกไปแข่งขันในปี 2021 อันเนื่องมาจากสถานการณ์การแพร่ระบาดของไวรัสโคโรนาสายพันธุ์ใหม่ 2019 (โควิด-19)
โดยเมื่อวันอังคารที่ผ่านมา (17 มี.ค.63) ยูฟ่า จัดการประชุมอย่างเร่งด่วนผ่านทางวิดีโอคอนเฟอเรนซ์ กับตัวแทนสมาคมฟุตบอล 55 ชาติสมาชิก , ลีกยุโรป , สโมสรต่างๆ เพื่อวางแผนรับมือกับการแพร่ระบาดของเชื้อโคโรนาสายพันธุ์ใหม่ที่กำลังลุกลามไปทั่วโลก ซึ่งผลการประชุมสรุปว่า จะเลื่อนการแข่งขันฟุตบอลชิงแชมป์แห่งชาติยุโรปหรือ ยูโร 2020 ออกไป 1 ปี ในช่วงระหว่างวันที่ 11 มิ.ย.-11 ก.ค.64 จากเดิมที่มีกำหนดการแข่งขันระหว่างวันที่ 12 มิ.ย.-12 ก.ค.63
ทั้งนี้ ฟุตบอลยูโร 2020 จะแตกต่างจากการแข่งขันครั้งก่อนๆ ที่ปกติจะมีประเทศเจ้าภาพจัดการแข่งขันหนึ่งหรือสองประเทศ และเป็นผู้จัดการแข่งขันตลอดทัวร์นาเมนต์ แต่เนื่องจากปี 2020 เป็นโอกาสครบรอบ 60 ปีของการแข่งขันฟุตบอลรายการนี้ จึงมีการจัดการฟาดแข้งถึง 12 สนามจาก 12 เมืองใน 12 ประเทศ
อย่างไรก็ตาม การเลื่อนการแข่งขันฟุตบอลยูโร 2020 นอกจากจะเลี่ยงผลกระทบจากสถานการณ์การแพร่ระบาดของเชื้อโควิด-19 แล้ว ยังจะส่งผลให้ฟุตบอลลีกอาชีพของประเทศต่างๆสามารถจัดการแข่งขันในฤดูกาลนี้ให้จบง่ายขึ้นเมื่อถึงช่วงที่จากสถานการณ์โควิด-19 บรรเทาลงด้วย